作者:陸龜蒙
標題:村夜二篇
內容:江上冬日短，裴回草堂暝。鴻當絕塞來，客向孤村病。綿綿起歸念，咽咽興微詠。菊徑月方高，橘齋霜已並。盤餐蔬粟粗，史籍簽牌盛。目冷松桂寒，耳喧兒女競。開瓶浮蟻綠，試筆秋毫勁。晝戶亦重關，寒屏遞相映。詩從騷雅得，字向鉛槧正。遇敵舞蛇矛，逢談捉犀柄。無名升甲乙，有志扶荀孟。守道希昔賢，為文通古聖。幽憂廢長劍，憔悴慚清鏡。只會魚鳥情，詎知時俗性。浮虛多徇勢，老懶圖曆聘。既不務人知，空餘樂天命。吾家在田野，家事苦遼夐。耕稼一以微，囷倉自然罄。愁襟風葉亂，獨坐燈花迸。明發成浩歌，誰能少傾聽。世既賤文章，歸來事耕稼。伊人著農道，我亦賦田舍。所悲勞者苦，敢用詞為詫。只效芻牧言，誰防輕薄罵。嘻今居寵祿，各自矜雄霸。堂上考華鐘，門前佇高駕。纖洪動絲竹，水陸供鱠炙。小雨靜樓臺，微風動蘭麝。吹噓川可倒，眄睞花爭奼。萬戶膏血窮，一筵歌舞價。安知勤播植，卒歲無閒暇。種以春鳸初，獲從秋隼下。專專望穜稑，搰搰條桑柘。日晏腹未充，霜繁體猶裸。平生守仁義，所疾唯狙詐。上誦周孔書，沈溟至酣藉。豈無致君術，堯舜不上下。豈無活國方，頗牧齊教化。蛟龍任幹死，雲雨終不借。羿臂束如囚，徒勞誇善射。才能誚箕斗，辯可移嵩華。若與甿輩量，饑寒殆相亞。長吟倚清瑟，孤憤生遙夜。自古有遺賢，吾容偏稱謝。